Anteriorment, havia estat secretària d'Ocupació i Relacions Laborals i directora del SOC ACN Barcelona.-El Govern ha nomenat aquest dimarts l'exsecretària d’Ocupació i Relacions Laborals i directora del SOC Esther Sànchez nova presidenta del Consell Assessor per a la Reforma Horària. Doctora en Dret, màster en Dret del Treball i llicenciada en Dret per la Universitat Autònoma de Barcelona, Sànchez ha estat sempre vinculada a la docència del dret del treball i de la seguretat social, primer a la UAB i fins al 2015 a ESADE Law School. També, ha participat en múltiples projectes d'R+D finançats pel Ministeri d'Educació i Ciència, i per diverses institucions públiques i privades.  Va ser consultora sènior de l'Àrea de Dret del Treball de Baker&McKenzie Abogados. És consellera del Grup III (Experts) del Consell de Treball Econòmic i Social de Catalunya (CTESC). Va ser àrbitre del Tribunal Laboral de Catalunya (TLC). És autora de diverses monografies i articles en revistes especialitzades de rellevància, en els quals ha abordat temes relacionats amb l’aplicació dels drets fonamentals a l’empresa, la negociació col·lectiva, les formes de contractació, els sistemes de retribució, les polítiques de prevenció de riscos laborals, les polítiques de conciliació de la vida personal, familiar i laboral, l’ocupació a la funció pública, les noves tendències en matèria de regulació del dret del treball. Actualment, és mànager de Recursos Humans en una multinacional del sector de l’automoció.

Summary: El Govern nomena Esther Sànchez nova presidenta del Consell Assessor per a la Reforma Horària


L'Ajuntament de Sabadell ha presentat un recurs contra l'acord de la Junta Electoral que ordena retirar de la façana dels edificis municipals tots els símbols que considera partidistes. La Junta al·lega que banderes, llaços i pancartes es poden identificar amb alguna de les candidatures que es presenten a les eleccions del 21 de desembre. Concretament, esmenta l'edifici consistorial, l'Ateneu, el Centre Cívic de Torre-romeu i la Torre de l'Aigua. Fonts municipals han explicat que l'objectiu del recurs és que la Junta Electoral "especifiqui" quins són els elements que cal treure, ja que actualment a la façana del consistori hi ha penjades diverses pancartes, un llaç de color groc, i fins hi tot, a la finestra del despatx del grup municipal de C's, hi ha la bandera d'aquest partit.   L'alcalde de Sabadell, Maties Serracant (Crida per Sabadell) ha afirmat que "les pancartes, els llaços i els altres símbols que hi ha penjats als edificis municipals no s'identifiquen amb cap candidatura concreta i només són una plasmació de l'exercici del dret a la llibertat d'expressió". Pel batlle, "exposar-los no hauria de comprometre la imparcialitat, l'objectivitat i la neutralitat del procés electoral, com diu la Junta Electoral" . En aquest sentit, els responsables municipals han assenyalat que el recurs que s'ha presentat també apunta que l'acord de la Junta Electoral "és una vulneració del dret fonamental a la llibertat d'expressió consagrat de la Constitució", ja que s'entén que la carta magna reconeix els drets d'expressar lliurement els pensaments, les idees i les opinions mitjançant la paraula l'escrit o qualsevol altre mitjà de reproducció.  A més, apunten que la Constitució també estableix que aquesta activitat "no es pot restringir mitjançant cap tipus de censura prèvia".

Summary: Sabadell recorre el requeriment de la Junta Electoral que ordena retirar dels edificis municipals els símbols partidistes


Les Joventuts Socialistes d'Espanya (JSE) han denunciat davant la Fiscalia que durant el funeral de l'exministre franquista José Utrera Molina, mort dissabte als 91 anys a Nerja (Màlaga), un grup de falangistes va cantar el 'Cara el sol' fent la salutació feixista amb el braç alçat. Les JSE sospiten que els assistents podrien haver vulnerat la Llei de Memòria Històrica i fins i tot el Codi Penal. Entre els presents a la cerimònia hi havia l'exministre Alberto Ruiz Gallardón, gendre d'Utrera, que va portar el fèretre mentre sonava l'himne falangista. A través d'un comunicat, el secretari general de les Juventuts Socialistes, Nino Torre, ha condemnat aquest "espectacle de rememoració de la dictadura" i a retret a Gallardón que "s'escudi en què ja no està en política per rebutjar els fets". José Utrera Molina va ser un dels signants de la pena de mort de Salvador Puig Antich. Per aquesta raó, la magistrada argentina María Servini en va demanar la seva extradició a l'Argentina per ser jutjat per crims contra la humanitat durant la dictadura franquista. La fiscalia espanyola, però, s'hi va oposar i el govern espanyol la va denegar. Utrera Molina era sogre de l'exministre Alberto Ruiz-Gallardón i patró de la Fundació Francisco Franco. El 2012 va ser nomenat Cavaller d'Honor de la fundació del dictador espanyol, al costat d'Augusto Pinochet Molina, nét del dictador xilè Augusto Pinochet.

Summary: Canten el 'Cara el sol' al funeral per Utrera Molina i les Joventuts Socialistes ho denuncien a la Fiscalia


El ministre d'Exteriors en funcions i candidat a Cap de la Diplomàcia Europea, Josep Borrell, ha fet una crida a conformar govern a l'Estat Espanyol "com més aviat millor" i ha avisat que les eleccions "no són la solució". "No ens ho podem permetre, que ningú pensi que estem jugant a això", ha avisat durant la clausura de l'Escola d'estiu dels socialistes. En aquest sentit, Borrell ha posat de manifest que, si se l'elegeix com a Cap de la Diplomàcia Europea, ja no hi haurà cap català a l'executiu, ja que Meritxell Batet va deixar-lo per ser Presidenta del Congrés, i ha explicat que "és evident" que hi tornarà a haver dos catalans al govern. D'altra banda, i en referència a la seva elecció, Borrell ha advertit que no serà fàcil i que li "preocupa" perquè a la dificultat cal afegir-hi "una campanya de desprestigi" per part de l'independentisme, segons ha denunciat, cap a la seva "humil persona". ""L'independentisme destrossa la unitat que el PSC ha volgut construir perquè ningú sigui aliè", ha retret, per afegir que a Catalunya "se't convida a marxar si no estàs d'acord" en alguna cosa. Durant la seva intervenció, que ha estat la darrera de l'Escola, Borrell ha reivindicat la importància del PSC dins el govern espanyol, i ha recordat que ja havia estat així amb els executius de Felipe González, Jose Luís Rodríguez Zapatero i Pedro Sánchez en un inici. En aquest sentit, i seguint amb la formació de govern, Borrell ha assegurat que és "natural" que la gent estigui cansada i ha recordat que els últims darrers anys hi ha hagut cinc comicis espanyols. "Si algú pensa que estem jugant a que volem eleccions, no pot anar més equivocat", ha avisat el ministre en funcions. Celebració dels pactes D'altra banda, Borrell també ha celebrat els pactes que s'han pogut fer entre socialistes i altres formacions tant a municipis com a la Diputació de Barcelona, amb especial èmfasi en aquest últim, al qual ha atribuït la "trencadissa" del front independentista, pels vots de JxCat a la socialista Núria Marín. "Estem davant d'un dels fets més importants de la vida política catalana", ha remarcat. També en relació a l'independentisme, Borrell ha denunciat que s'estigui "excloent" la gent per les seves idees i ha avisat que això "no es pot tolerar". "Sembla un dels records més negres de la història d'Europa", ha lamentat el ministre en funcions, que ha afegit que "no cal estar d'acord en res per poder ser a casa teva". A més, Borrell ha volgut agrair a tots els votants "de la Catalunya interior" que com a gent "anònima" hagin apostat pel PSC. "Ells són els veritables herois", ha elogiat, perquè segons ell viuen a "la Catalunya endins, la més aferrissada amb els plantejaments independentistes". Espionatge a diputats britànics Borrell també s'ha referit durant una atenció prèvia als mitjans a l'acusació per part de diputats del Parlament britànic, on denuncien espionatge per part de l'exministre, i ha remarcat que es tracta "d'opinions personals d'alguns diputats" i en cap cas de la cambra britànica. A més, ha assegurat que les acusacions d'espionatge s'emmarquen en un acte públic. "Quina classe d'espionatge volen que hi hagi? No em facin riure", ha conclòs. Ja en el marc de l'acte, Borrell ha avisat que "no serà fàcil" la votació en el marc del Consell Europeu de la seva candidatura com a màxim responsable de la diplomàcia europea i ha reconegut que no està "tranquil". "Faran una introspecció del que saps i el que has fet i tots tenim a la vida coses discutibles", ha expressat. En aquest sentit, ha reconegut que el seu punt de vista en política internacional "no serà del gust de tothom". Així, ha recordat que per sortir elegit li cal dues terceres parts dels vots de la cambra, que considera difícils d'aconseguir amb el problema afegit del que considera "una terrible campanya de desprestigi" de l'independentisme.

Summary: Borrell fa una crida a formar govern "com més aviat millor" i avança que "és evident" que hi haurà dos catalans a l'executiu


El Parlament ha validat el decret llei de pròrroga pressupostària que permet a la Generalitat fer operacions d’endeutament fins que no s’aprovin els pressupostos del 2017. El decret ha rebut l’aval de JxSí i 4 diputats de la CUP, mentre que C’s, PSC, PPC i CSQP hi han votat en contra i 5 diputats cupaires s’hi han abstingut. El vicepresident i conseller d’Economia i Hisenda, Oriol Junqueras, ha defensat que cal aprovar el decret per respondre a les noves necessitats financeres “que no poden esperar” i ha afegit que li hauria agradat que els pressupostos del 2017 s’haguessin aprovat avui. El fet que C’s, PSC i PPC hagin portat els comptes al Consell de Garanties Estatutàries ha retardat la seva aprovació aproximadament en un mes. El decret aprovat també estableix que l’augment del deute no pot superar el límit autoritzat pels pressupostos del 2015, els últims aprovats.  Junqueras ha assegurat que li hagués agradat que el decret tingués la vigència “el més curta possible” per poder tenir aprovats els pressupostos aquest dimecres i així poder posar a disposició dels ciutadans els recursos que la Generalitat té per a aquest any. Mentre el Parlament no pugui aprovar els comptes del 2017, a l’espera del dictamen del Consell de Garanties Estatutàries, el vicepresident diu que és convenient adequar determinades necessitats financeres que han de ser autoritzades per rang de llei. La diputada de la CUP Eulàlia Reguant ha instat Junqueras a aprofitar el marge de temps que dona el recurs al Consell de Garanties Estatutàries per fer un debat sobre el deute, el dèficit i el significat del concepte de sobirania econòmica. Segons Reguant, no es una qüestió que estigui limitada per l’autonomia sinó que es tracta de "voluntat política". En aquest context, Reguant ha criticat “l’augment exponencial del deute públic” des del 2007 que, segons la diputada, s’ha fet “d’esquenes a la ciutadania perquè s’enriqueixin uns quants”. Per tal de permetre l’aprovació del decret, el grup parlamentari de la CUP ha votat dividit. 4 diputats han votat a favor per assegurar-ne l’aprovació mentre que 5 s’hi han abstingut. El diputat cupaire restant no era a la hemicicle en el moment de la votació. El decret llei aprovat també permet a la Generalitat prestar avals i que entitats del sector públic puguin fer operacions d’endeutament per cobrir les amortitzacions previstes dins de l’exercici del 2017.

Summary: El Parlament valida el decret que permet operacions d’endeutament fins que no hi hagi nous pressupostos


L'Ajuntament de Barcelona ha elaborat un ''primer projecte de pressupost'' xifrat amb 2.580,5 milions d'euros, cosa que suposa un increment del 4,7% sobre el pressupost prorrogat del 2016 amb l'afegit de la modificació de crèdit. El pressupost preveu una inversió de 429,1 milions d'euros, un 8% més o 32 milions més que els destinats el 2016. Aquestes inversions van destinades a polítiques socials, creació d'ocupació de qualitat i lluita contra el canvi climàtic. El tinent d'alcalde, Gerardo Pisarello ha anunciat que per primer vegada des del 1996 el pressupost municipal preveu un increment de plantilla que suposarà la contractació de 400 noves persones. Pisarello confia que els grups de l'oposició donin llum verda a l'inici del debat pressupostari.

Summary: Barcelona presenta un pressupost amb una proposta de 430 milions d'euros d'inversió, el 8% més


Marea Blanca considera que la instrucció que ha publicat recentment el CatSalut amb les actuacions necessàries per evitar el frau de llei en l'accés a l'assistència sanitària amb càrrec al CatSalut és una ''escabetxada'' de la llei i que va en contra de la sanitat pública universal. En un comunicat, l'entitat lamenta que la instrucció consideri frau de llei que la persona que demana atenció sanitària hagi viatjat al país d'origen els tres mesos anteriors, que patís la malaltia que ha comportat aquesta atenció amb anterioritat o que no tingui contracte de treball o qualsevol altre document que acrediti la residència habitual a l'Estat, i la veu com a ''racista'' perquè assenyala de manera ''discriminatòria'' les persones migrants que viuen a Catalunya.  Per Marea Blanca, la instrucció augmenta els requisits d'accés a la sanitat pública i creu que és un ''abús'' que no té a veure amb el respecte pel dret a la salut ni pels drets humans, que s'endureixin aquests requisits per a les persones migrades malaltes, pel fet d'haver viatjat recentment al país d'origen. L'entitat creu que la instrucció ''transforma'' una persona migrant administrativament irregular en una ''persona delinqüent'' a través de la normativa que ''de manera perversa'' amplia les competències laborals dels treballadors sanitaris i de gestió de serveis públics en eines de ''control policial i de denúncia''. En aquest sentit, critica que es demani que si els professionals sanitaris tinguin indicis que els documents presentats siguin falsos es presenti denúncia a la fiscalia o als Mossos d'Esquadra.  Marea Blanca doncs, critica que després de gairebé dos anys i mig de la llei de la universalització de l'assistència sanitària no ha estat reglamentada i la proposta de reglament encara està en debat i alerten que es rebaixa, amb la instrucció del novembre de 2019, el plantejament d ela universalitat a la ''inequitat''. L'entitat lamenta que en la proposta de reglament, els col·lectius en risc d'exclusió social han d'acreditar la condició de ser residents o d'arrelament, a través dels serveis socials de centres del SISCAT, abans de dos mesos d'haver sol·licitat la targeta sanitària. Després, el CatSalut pot resoldre en tres mesos i per Marea Blanca considera que aquestes condicions dificulten l'accés universal a la sanitat. Per Marea Blanca, la instrucció retalla doncs, en col·lectius ''especialment vulnerables'' com per exemple els menors d'edat, en dones embarassades i en aportació de farmàcia . Pel que fa als menors d'edat, segons Marea Blanca, el reglament deixarà fora de cobertura sanitària els infants fills de migrants excepte els que es considerin en risc d'exclusió social i que estiguin acollits en centres tutelats. Les dones embarassades hauran d'acreditar la seva manca de recursos a través de serveis socials. Per Marea Blanca la proposta de reglament també ''endureix''  l'accés a les urgències de les persones no empadronades, entenent que la persona sense recursos com la que té una renda inferior a l'indicador de renda de suficiència de Catalunya, al voltant dels 600 euros.  Per això, Marea Blanca creu que amb la instrucció i la proposta de reglament, difon la idea que les persones més vulnerables comenten ''frau de llei'' i que això és ''profundament fals i racista'' i genera ''desigualtats i discriminacions''. En canvi, consideren que sí que és frau de llei ''endurir'' els requisits d'accés a la sanitat pública.

Summary: Marea Blanca veu com una ''escabetxada'' la instrucció de Salut per desplegar la llei d'accés universal de la sanitat


Catalunya va acumular un dèficit públic del 0,16% del PIB des d'inicis d'any i fins a finals de febrer, segons ha comunicat aquest dimarts el ministeri d'Hisenda i Administracions Públiques. El desequilibri ha estat de 333 milions d'euros, un 15% superior als 290 milions registrats fins al febrer del 2015 (un 0,14% del PIB). L'objectiu de dèficit per tot l'any fixat pel govern espanyol per a totes les autonomies és del 0,7%,  i fins al febrer van acumular de mitjana un desequilibri del 0,11%. El dèficit conjunt de les administracions públiques (administració estatal, autonomies i Seguretat Social) va ser de l'1,11%, un cop descomptats els ajuts a les administracions financeres. El govern espanyol s'ha proposat per a totes les administracions un objectiu de dèficit del 3,6% per tot l'any. Per la seva banda, l'administració de l'Estat va registrar fins al març un dèficit del 0,78% del PIB fins al març, 0,41 punts per sota del dèficit registrat el mes anterior. En termes monetaris, el desequilibri va ser de 8.860 milions d'euros. En comparació amb el mateix període del 2016, el dèficit s'ha reduït en 0,21 punts de PIB.   El dèficit consolidat de les administracions públiques fins al febrer, excloent les corporacions locals, és de 12.684 milions, equivalent a l'1,13% del PIB. Descomptant el saldo net dels ajuts a institucions financeres (239 milions) el dèficit consolidat d'aquests tres subsectors es va reduir fins als 12.445 milions, un 1,11% del PIB, davant del 0,92% registrat en els dos primers mesos del 2015.  Mentrestant, els fons de la Seguretat Social van registrat un superàvit de 1.455 milions, equivalent al 0,13% del PIB, 0,07 punts menys que en el mateix mes del 2015. Això es deu sobretot al fet que el servei públic d'ocupació estatal ha registrat un superàvit de 180 milions, davant del superàvit de 655 milions registrat el 2015 a causa del descens de les transferències rebudes de l'Estat per finançar les prestacions per desocupació. El sistema de la Seguretat Social va registrar un superàvit de 1.303 milions, equivalent al 0,12% del PIB, davant del 0,14% del PIB registrat el febrer del 2015. Per últim, el Fons de Garantia Salarial (FOGASA), ha registrat un dèficit de 28 milions, davant del superàvit de 31 milions registrat el febrer del 2015.  Les autonomies tenen més dèficit que fa un any Fins a finals de febrer el dèficit de les autonomies va ser de 1.275 milions d'euros, 365 milions més que en el mateix mes de l'any anterior. En termes de PIB, la mitjana del dèficit va ser del 0,11%, 0,003 punts més que la registrada en el mateix període del 2015 (0,08%).  Extremadura és l'autonomia amb un dèficit més fort en termes percentuals, del 0,70%; seguida de València (0,35%), Andalusia (0,19%), Cantàbria (0,17%), Madrid (0,16%), Catalunya (0,16%), Castella i Lleó (0,10%), Castella – La Manxa (0,06%), Balears (0,04%), Canàries (0,04%), Múrcia (0,02%).  D'altra banda, hi ha quatre autonomies que tenien superàvit fins al febrer: La Rioja (1%), Navarra (0,56%), el País Basc (0,22%), Astúries (0,08%) i Galícia (0,06%).

Summary: Catalunya acumula un dèficit públic del 0,16% fins al febrer


La candidata de BComú a la reelecció com a alcaldessa, Ada Colau, ha proposat aquest divendres obrir Barcelona Energia, l'elèctrica municipal impulsada pel seu govern, a comerços i ajuntaments metropolitans amb l'objectiu que puguin "desconnectar de l'oligopoli". En matèria energètica, Colau també ha plantejat, de cara a un hipotètic segon mandat, doblar la generació d'energia renovable a la ciutat, facilitar la instal·lació de plaques solars a la ciutadania i fer tarifes específiques per a vehicles elèctrics. A més, ha manifestat la voluntat de "reforçar" els centres d'assessorament energètic, que ha considerat un "èxit", amb l'objectiu que no hi hagi cap tall de subministraments a la ciutat. Colau ha manifestat la voluntat de BComú "d'ampliar" els serveis que ofereix l'elèctrica municipal, que ha apuntat que fa estalviar una mitjana de 100 euros l'any en la factura dels usuaris. També ha dit que pretenen augmentar els ajuts a la rehabilitació fins a 75.000 habitatges per tal que puguin "accelerar" la transició energètica.  A més, la candidata de BComú ha remarcat que l'energia és un "sector estratègic de futur" i, per tant, una "oportunitat de futur". Segons ha explicat, genera 8.000 llocs de treball relacionats amb la instal·lació, la gestió i la rehabilitació.  Retreuen a la Generalitat que no signi el conveni per la pobresa energètica El número set de BComú, Eloi Badia, ha retret a la Generalitat que, després d'un any "picant a la porta", la Generalitat no hagi signat el conveni per la pobresa energètica amb Barcelona Energia. "Sobta que no siguin capaços de donar una resposta", ha criticat.

Summary: Colau vol obrir l'elèctrica municipal a comerços i ajuntaments metropolitans


El fins ara secretari general de Podem Catalunya, Albano Dante Fachin, creu que a les eleccions del 21 de desembre "cal arrasar als del 155, a la gent que empresona, als que ordenen colpejar la població i als que es posen de perfil". Fachín ha fet aquestes declaracions just abans de participar a la manifestació a Barcelona per reclamar la llibertat dels presos on ha denunciat que "el que passa a Catalunya no és normal i no es pot acceptar com a normal". L'exsecretari de Podem Catalunya creu que "un poble que té memòria no passa pàgina i reacciona en conseqüència a aquesta memòria". "Siguis independentista o no, per damunt de tot hi ha un poble que creu en la democràcia i que no està disposat a acceptar la violència com a manera de fer", ha expressat.  L'exsecretari de Podem Catalunya ha denunciat que en els darrers mesos "s'han posat a presó activistes, s'ha pegat als ciutadans i la violència contra la ciutadania s'ha desencadenat i, per tant, no ens podem posar de perfil en una situació així". "Més enllà de les idees de cadascú, el 21-D s'ha de tenir memòria i no és moment de passar pàgina, sinó de donar una resposta contundent com la que farà avui la gent de Catalunya", ha assegurat Fachín.

Summary: Fachín: "El 21-D cal arrasar als del 155"


El president del Partit Popular, Pablo Casado, ha anunciat aquest dijous que el seu grup al Congrés presentarà una proposició de llei per combatre l'ocupació il·legal d'habitatges. La mesura pretén "garantir" el dret a la propietat, la seguretat de les persones i la convivència. La iniciativa aposta perquè els agents policials puguin desallotjar immobles ocupats en 24 hores i incrementar a pena de presó d'entre un a tres anys el delicte d'usurpació. Casado ha reclamat el suport de la resta de grups del Congrés i ha dit que el candidat del PP a Badalona, Xavier García Albiol, representa el que el partit "vol pels seus alcaldes". En concret, ha destacat la "priorització de la seguretat dels veïns" que va fer Albiol mentre va ser alcalde.

Summary: Casado anuncia a Badalona una proposició de llei per desallotjar ocupes en un termini de 24 hores


El Departament de Territori i Sostenibilitat ha iniciat la licitació de les obres de reforçament del ferm i millora de la seguretat viària de la C-12 en el tram entre Aldover i Xerta, per un import de prop d'1,5 milions d'euros. Segons recorden fonts del Departament, aquesta actuació, que abasta una longitud de sis quilòmetres, forma part del pla de millora de la C-12 que el conseller Calvet va anunciar la setmana passada. Els treballs que ara es liciten començaran la tardor vinent i tindran un termini de sis mesos. L'obra inclou la renovació del paviment de la carretera al llarg de tot el tram d'actuació -amb un tractament previ en aquells punts que estiguin deteriorats- i la implantació d'un sistema de separació de fluxos. Així, es pintarà una zona zebrada central de 60 centímetres d'amplada per reforçar la separació entre els dos sentits de circulació i afavorir, així, la seguretat viària. Aquesta separació s'aplicarà en dos trams que sumen prop de dos quilòmetres en total.   Finalment, es reordenaran els accessos a la carretera, amb mesures com l'eliminació de girs a l'esquerra per millorar la seguretat viària, es reposarà la senyalització horitzontal i es renovaran els captafars dels vorals. Territori i Sostenibilitat està desenvolupant un pla de millora de la funcionalitat i la seguretat a la C-12, amb un conjunt d'actuacions que comportaran una inversió de 60 milions fins al 2025. Les obres previstes abasten la totalitat de la via, de més de 130 quilòmetres, des d'Amposta fins a Lleida.

Summary: Liciten les obres de millora del ferm de la C-12 entre Xerta i Aldover per 1,5 MEUR


Sant Boi de Llobregat (Baix Llobregat) estrenarà dilluns vinent, 3 d'octubre, el nou sistema de recollida selectiva de residus. En un termini de dos mesos es renovaran tots els contenidors de la ciutat (1737 contenidors nous en substitució dels actuals) i des de l'inici hi haurà 5 nous camions de recollida. El mateix dia es posarà en marxa un nou sistema de recollida de mobles i trastos vells, amb dies fixos per zones. Els nous contenidors són més fàcils d’utilitzar, més nets i més resistents al vandalisme i al foc. A més, tenen més capacitat, en especial els de matèria orgànica, i estan totalment adaptats per a persones amb discapacitat física o visual. Pel que fa ales camions, funcionen amb gas natural comprimit i són més eficients, més silenciosos i menys contaminants. La renovació del sistema de recollida selectiva de residus comportarà la major inversió prevista pel govern municipal en aquest mandat , que ascendeix a un total de 5,2 milions d’euros, dels que quatre milions es finançaran amb fons de la Diputació de Barcelona.  Durant la presentació del nou sistema de recollida selectiva d'escombraries d'aquest divendres, l'alcaldessa de Sant Boi de Llobregat, Lluïsa Moret, ha explicat que després d'aquest primer pas, s'aniran succeint accions "per millorar l'espai públic com la posada en marxa de nous models i maquinàries per a la neteja viària o el manteniment del verd urbà i les zones enjardinades".   L'alcaldessa ha reclamat "la coresponsabilitat dels veïns i veïnes" per complementar l'esforç del consistori per tenir una ciutat més neta. En aquest sentit, ha anunciat que es faran campanyes informatives i de conscienciació en qüestions relacionades, per exemple, amb la recollida d'excrements d'animals, sense abandonar les sancions "per gener rebuig social contra els incívics".

Summary: Sant Boi de Llobregat inverteix 5,2 milions d'euros en un nou sistema de recollida selectiva de residus


El Govern ha aprovat aquest dimarts un acord que autoritza el Departament d’Agricultura, Ramaderia, Pesca i Alimentació a destinar 139.259,82 euros per a la contractació d'un treball tècnic per al seguiment i control d’una plaga que afecta les sureres (Coroebus undatus), l'assessorament sobre el control integral d'altres plagues forestals i per a la divulgació dels resultats dels treballs realitzats. L’import es distribueix en 63.299,92 euros per al 2017 i 75.959,90 per al 2018. El control de les plagues forestals té unes característiques cada cop més complexes, amb la implantació de nous sistemes de control integrat, que requereixen una gran especialització.  Segons apunta el Govern, amb el tipus de treball i l’objectiu que es pretén assolir és imprescindible el seu desenvolupament en un període superior a un any, perquè els primers treballs no es poden testar als camps fins l’any següent ja que el tipus d’insecte només està actiu durant els mesos de juny a l’agost.

Summary: El Govern aprova destinar més de 139.000 euros per fer el seguiment i control de la plaga que afecta les sureres


La policia espanyola ha interceptat aquest dissabte cap a dos quarts de quatre de la tarda a l'AP-7, a la frontera de la Jonquera, dos vehicles sospitosos amb matrícula francesa que volien entrar a l'estat espanyol. Un d'ells ha estat aturat pels agents d'aquest cos, que durant la inspecció han trobat diverses armes: dues escopetes retallades, dues pistoles, diverses armilles antibales, una granada, munició i dos telèfons mòbils. L'altre vehicle, un Renault Megane de color gris amb la finestra esquerra del darrera trencada, ha aconseguit fugir cap a territori català. Davant d'aquests fets, s'ha llençat una ordre de recerca a tots els cossos de seguretat francesos i espanyols i s'ha activat el dispositiu contra la delinqüència itinerant. Segons fonts de la policia espanyola, la hipòtesi més plausible és que es tracti d'un cas de crim organitzat. La investigació continua oberta. (Aquesta notícia substitueix la que s'ha publicat a les 18.10 hores per un error de la font informant. Els dos cotxes sospitosos volien entrar a l'estat espanyol i no anaven en sentit França. La notícia inicial ha estat degudament corregida.) En el vehicle interceptat al control fronterer hi anava un home, de nacionalitat francesa, que està detingut a la comissaria de la Jonquera a l'espera de declarar. Segons fonts policials, el cotxe que conduïa l'arrestat era robat.

Summary: ANUL·LA L'ANTERIOR:La policia espanyola intercepta a la Jonquera un vehicle carregat d'armes


La Sala Trono de Tarragona tancarà portes l’any que ve després de catorze anys de programació ininterrompuda de teatre contemporani de setembre a juny. Aquest espai de la Part Alta, amb una cinquantena de butaques, necessita unes obres de millora i adaptació. “Amb tot l’equip hem decidit no fer la reforma perquè requereix una inversió molt alta que no recuperaríem mai”, ha afirmat a l’ACN el seu gestor cultural, Joan Negrié. Els seus responsables ja han començat a buscar un nou espai més gran -amb almenys un centenar de butaques- on continuar les representacions teatrals i poder créixer. Durant els últims dies de la Sala Trono, els espectadors podran gaudir de la producció ‘Això és tot’, interpretada per Oriol Grau i Pau Ferran.  La proposta s’estrenarà el 12 de gener i es mantindrà “mentre hi hagi públic”, segons Negrié.  ‘Això és tot’ explicarà la història de dues germanes bessones, la Sala i la Trono, una de les quals envelleix malament. En cada representació d’aquesta producció pròpia hi haurà actors convidats de la companyia Trono Villegas i d'altres formacions que hagin estat vinculades a la sala tarragonina durant la seva història.  En els seus catorze anys de funcionament, la Sala Trono ha obert durant un miler de dies, ha programat a més de 400 companyies i ha produït catorze espectacles de teatre professional que han girat per sales de Barcelona i d’altres ciutats. Des del 2003, la mitjana d’ocupació de l’espai ha estat del 81% i, enguany, ha sumat 89 funcions.  L’actual espai del carrer Misser Sitges -de titularitat municipal i gestió privada- es mantindrà com a indret d’assaig. La companyia també hi seguirà fent tasques de producció i d’organització del Festival Internacional de Teatre de Tarragona (FITT), que després de l’edició del 2017 podria deixar de ser bianual i passar a celebrar-se cada any.

Summary: La Sala Trono de Tarragona tanca portes i busca un nou espai on continuar les representacions teatrals


Els exconsellers i eurodiputats Toni Comín i Clara Ponsatí han intervingut físicament a l'acte del Consell per la República de Perpinyà. Comín ha posat l'accent en avisar que el respecte al dret a l'autodeterminació no es guanyarà "desgraciadament" només a les urnes ni tampoc només sent molts més. "Caldran més accions, més compromisos i més sacrificis sempre des de la lluita no violenta i sempre pacíficament", ha afegit tot remarcant que "s'haurà d'assumir el preu de la llibertat". Per la seva banda, Ponsatí ha dedicat part del seu discurs a carregar contra l'estratègia del diàleg amb l'Estat. I ha demanat "no deixar-se entabanar" per taules que "només busquen fer guanyar temps a Pedro Sánchez".  "Si de veritat volem ser lliures, hem d'assumir el preu de la nostra llibertat. Però si alguna causa mereix tots els sacrificis que hem hagut de fer, els sacrificis que esperem que siguin els mínims imprescindibles, aquesta és la causa de la llibertat", ha defensat.  Segons Comín, el dret a l'autodeterminació ja es va exercir l'1-O i ara s'ha de lluitar per tal que es respecti el mandat que se'n deriva. "L'estat espanyol mai ha hagut de sentir la nostra veu de tan a prop, perquè ni els de l'exili ni els presos, ningú s'ha rendit. Després de dos anys d'exili i presó, encara som més forts i valents", ha destacat. L'exconseller i eurodiputat també s'ha dirigit al govern espanyol, de qui ha dit que vol pensar que no és franquista, per preguntar-li: "Què tal els jutges belgues i els alemanys? Com ho portem? I els escocesos? i els jutges del TJUE? els escoltaràs?". Tots aquests pronunciaments demostren, segons Comín, que Espanya no és un estat de dret normal i que "no es respecten els drets civil i polítics més elementals". Pel que fa a Europa, ha celebrat que es comenci a entendre que el conflicte polític català és un "greu problema" per a Europa, igual que ho és Hongria i Polònia. I ha subratllat que en aquests dos casos, les institucions europees ho han reconegut i hi estan actuant. Aquest és, segons Comín, "un dels camins que portaran a la victòria". Ponsatí carrega contra l'estratègia de diàleg  En la seva intervenció, l'exconsellera Clara Ponsatí ha carregat durament contra l'estratègia de diàleg, demanant no deixant-se "entabanar" per taules que "només busquen fer guanyar temps a Pedro Sánchez". "És una enganyifa contraposar el diàleg a la independència", ha esgrimit. Per Ponsatí, "de res serveix ajornar la independència" ni tampoc "cercar" lloc dins d'Espanya, perquè creu que els catalans no hi tindran lloc si no deixen de "ser espanyols".  Ponsatí ha qualificat l'acte de "victòria contra la maquinaria de l'Estat", que ha provat "d'eliminar-nos" sense sortir-se'n. "Som aquí, a Catalunya, i no hem hagut de demanar el permís d'Espanya ser ser-hi", ha clamat entre crits del públic d''Ho tornarem a fer', 'independència' i 'Urquinaona'.  En aquest sentit, ha demanat evitar les "estratègies partidistes i els personalismes" i abandonar la "desorientació" de l'independentisme després d'una "derrota": "és l'hora del seu final". "No ens faran lliures les renúncies, les pors ni les promeses buides de diàleg dels mateixos que mai compleixen cap promesa", ha reblat. Per això, ha demanat preparar-se "pel proper embat".    Alhora, ha demanat als manifestants "persistència", la "clau que obrirà les presons", "assenyalarà la ruta de retorn" de l'exili i el "coratge" per assolir la independència.  De la seva banda, l'exconseller Lluís Puig ha lamentat no poder ser a Perpinyà. Amb tot, ha afirmat que els més de dos anys d'exili només li han servit per "reforçar" la convicció de "seguir lluitant i amplificar la veu". Durant l'acte també s'han projectat vídeos de Valtònyc, Adrià Carrasco, Jordi Ros i Tamara Carrasco, entre d'altres. També hi ha hagut actuacions musicals de Lluís Llach, Roger Mas i Gerard Jacquet, cantautor de la Catalunya del Nord.

Summary: Comín avisa que l'autodeterminació no es guanya només a les urnes: "Hem d'assumir el preu de la nostra llibertat"


El Tribunal de Justícia de la Unió Europea ha declarat il·legal la llei d'Hongria que restringeix el finançament estranger d'ONGs per ser "discriminatòria". Aquesta norma va ser creada pel primer ministre hongarès Viktor Orbán que tenia en el punt de mira el magnat George Soros. La Comissió Europea havia portat la coneguda com a "llei Soros" als tribunals europeus en considerar que infringia la legislació europea. El TJUE ha donat la raó aquest dijous a l'executiu europeu i ha reclamat a Hongria que reverteixi aquesta norma "com més aviat millor". En cas que no ho faci, la CE podria tornar a portar Orbán als tribunals per imposar-li sancions.

Summary: El TJUE declara il·legal la llei d'Hongria que restringeix el finançament estranger d'ONGs per ser "discriminatòria"


Un suposat incendi al recinte de seguretat on s'allotgen una bomba de refrigeració de la piscina de combustible ha donat inici, aquest dijous al matí, al simulacre anual del Pla d'Emergència Interior de la central nuclear de Vandellòs II (Baix Camp). L'exercici s'ha iniciat quan passaven set minuts de les deu del matí. Tot i haver-se mantingut confinat en tot moment i haver estat sufocat amb l'ajut dels bombers de la Generalitat, diverses persones haurien resultat ferides i contaminades. També hauria provocat la pèrdua d'una de les fonts d'energia elèctrica exterior, amb la parada automàtica del rector i l'arrencada dels generadors dièsel d'emergència, així com una fuita d'efluents radioactius a l'exterior pel trencament de canonades del generador de vapor. El simulacre, que ha obligat a declarar la categoria 3 d'"Emergència a l'Emplaçament", ha estat supervisat pel Consell de Seguretat Nuclear (CSN) i auditors interns independents de l'Associació Nuclear Ascó Vandellòs II (ANAV). El suposat foc que havia d'activar tots els sistemes d'emergència hauria durat més de deu minuts. La magnitud de les conseqüències posteriors, especialment la suposada fuita radioactiva,  ha portat però el CSN ha recomanar al Centre d'Operació Operativa (CECOP) que s'establís el control d'accessos, tallant el tràfic cap a la zona de la central, incloent el marítim i el ferroviari. El simulacre, que s'ha allargat fins un quart i dos minuts de les dues de la tarda, ha permès també comprovar el bon funcionament del pla d'actuació davant d'una emergència, activant totes les organitzacions implicades en el Pla d'Emergència Interior, així com les vies de comunicació amb el CSN, la subdelegació del govern espanyol a Tarragona i el Centre de Suport Tècnic, on s'ubica la Direcció de l'Emergència. L'Organització de Resposta davant Emergències del CSN ha dirigit les operacions des de la Sala d'Emergències de suport (SALEM 2), situada a la caserna general de la Unitat Militar d'Emergències (UME) de Torrejón de Ardoz (Madrid), així com des del CECOP a la subdelegació del govern espanyol a Tarragona, mantenint tots els equips operatius al llarg d'una incidència que hauria rebut la qualificació del nivell 2 de l'Escala Internacional de Successos Nuclears (INES). L'organisme supervisor ha efectuat el seguiment de la instal·lació i de les actuacions del titular per recuperar les condicions de seguretat i adoptar les mesures de protecció radiològica.

Summary: La central nuclear Vandellòs II simula un incendi amb ferits i una fuita radioactiva a l'exterior


La Guàrdia Civil ha entregat al magistrat que instrueix la causa contra el Govern i els 'Jordis' al Suprem, Pablo Llarena, un informe detallat on inclou informació sobre les manifestacions de la Diada des del 2012. El passat 11 de desembre, el jutge del Suprem va demanar nombrosa informació a la Guàrdia Civil per començar a instruir. Entre els informes sol·licitats, volia informació individualitzada dels membres de l'anomenat "comitè estratègic per a la independència" (inclòs al document 'EnfoCATs') i quin paper havien jugat en la consecució de la declaració d'independència. En aquell moment, el magistrat no assenyalava ningú però l'informe de la Guàrdia Civil –de 560 pàgines- ja posa noms i cognoms a persones que creu que han treballat de manera concertada amb l'objectiu d'assolir la independència. Entre els noms que apareixen a l'informe hi ha el de la 2 dels republicans, Marta Rovira, l'expresident Artur Mas i la portaveu de la CUP al Parlament durant el darrer mandat, Anna Gabriel. Quan Llarena estudiï la informació, podria sol·licitar noves citacions i/o imputacions.  L'advocat d'Oriol Junqueras, Andreu van den Eynde, ha confirmat a l'ACN que s'ha notificat a les parts aquest informe, on la Guàrdia Civil inclou dins del delicte de rebel·lió informació sobre les manifestacions organitzades per les entitats sobiranistes els darrers 11 de setembre. Concretament, des del passat 2012. Tot i que a les diligències del Suprem no sortia cap nom, l'informe de la policia judicial sí apunta quins serien els integrants del "comitè estratègic" que apareix al document 'EnfoCATs', trobat a casa del número 2 de la conselleria d'Economia.  Segons ha confirmat l'advocat, entre els nombrosos noms que apareixen també s'apunta a la 2 dels republicans, Marta Rovira, l'expresident Artur Mas i la portaveu de la CUP al Parlament durant el darrer mandat, Anna Gabriel, a banda de "moltes altres persones". També ha confirmat que apareixen noms de l'antiga directiva de l'Associació de Municipis per a la Independència i també de l'actual.  El jutge Llarena haurà d'estudiar detalladament la informació aportada per la Guàrdia Civil i podria decidir, en base a aquest informe, fer noves citacions i/o imputacions en la causa oberta contra el Govern i els 'Jordis'. El magistrat també havia sol·licitat a la Guàrdia Civil "elements objectius" per determinar si s'havien desviat fons púbics a fins independentistes, que s'identifiquin els responsables dels comitès de defensa de la república i del referèndum i també que s'informi de tots els actes "d'agressió, danys o greu resistència". A les diligències també reclamava nombrosa informació al jutjat 13 de Barcelona. L'informe s'ha entregat al Tribunal Suprem coincidint amb les eleccions a Catalunya.

Summary: La Guàrdia Civil inclou en l'informe entregat a Llarena les manifestacions de la Diada dels darrers cinc anys


Felipe González, José María Aznar, José Luís Rodríguez Zapatero i Mariano Rajoy han fet arribar cartes de suport a l'exministre Rodolfo Martín Villa a la jutgessa argentina que l'investiga per 13 delictes d'homicidi agreujat en un context de crims de lesa humanitat, segons publica 'Eldiario.es'. El mitjà afirma que els quatre noms se sumen a la llista de personalitats que també donen suport a l'exministre de l'Interior durant l'època de la transició, quan hi va haver diversos episodis de crims i homicidis. Per exemple, també li donen suport els exsecretaris generals d'UGT i CCOO Nicolás Redondo, Cándido Méndez, Antonio Gutiérrez i José María Fidalgo, o els anomenats pares de la Constitució Miguel Herrero y Rodríguez de Miñón i Miquel Roca. Està previst que Martín Villa declari davant la jutgessa argentina a través d'Internat des de l'ambaixada del país sud-americà a Madrid. L'exministre de la transició ha fet arribar les missives de suport a la magistrada. També li donen suport l'exministre Eduardo Serra, el president de la Fundación Transición Española Rafael Arias-Salgado, l'exministre Marcelino Oreja o el vicepresident de la Comissió Europea com a Alt Representants per a Assumptes Exteriors i Política de Seguretat Josep Borrell. Tots ells destaquen el paper de Martín Villa durant la transició. 'Eldiario.es' afirma haver tingut accés a alguns dels escrits de suport, i en reprodueix fragments. Per exemple, de la carta de Zapatero destaca que Martín Villa va ser “un element central del Pacte de Transició” i que va defensar amb “convicció i eficàcia” el “naixement de la democràcia” a Espanya. L'exsecretari general de CCOO Antonio Gutiérrez considera una “sarcàstica i insostenible tergiversació” de la seva trajectòria atribuir a Martín Villa els 13 crims pels quals se l'investiga, i afirma que va evitar la violència “sempre que va poder”. L'expresident Felipe González afegeix, a més, que “s'haurien de depurar responsabilitats” entre les persones que van instar un procés “sense sentit”. Les associacions querellants han lamentat aquestes paraules i han afirmat, segons recull també 'Eldiario.es', que presentar-lo com una persona que buscava el consens no l'exonera de cap responsabilitat penal. La justícia argentina investiga l'exministre de la transició per 13 delictes d'homicidi agreujat en un context de crims contra la humanitat durant la transició. El relaciona amb diversos episodis luctuosos que hi va haver en els primers anys posteriors a la mort de Franco com la mort a trets de la policia de cinc obrers a Vitòria el març del 1976, o les càrregues de les forces de seguretat contra una manifestació demanant amnistia total a Pamplona el 1978 que van acabar amb un mort per arma de foc i més de 150 ferits.

Summary: Quatre expresidents espanyols fan arribar cartes de suport a Martín Villa a la jutgessa argentina que l'investiga


Animals com els tigres, els dofins o els camells deixaran de tenir el seu espai al Zoo de Barcelona. El nou pla estratègic presentat per la direcció del zoològic apunta a un foment de les espècies de la mediterrània. De fet, apunten que un terç dels animals que visquin a les instal·lacions formaran part de l'ecosistema mediterrani. Un dels equipaments més importants del nou Zoo serà el Centre de Biodiversitat Marina en què hi haurà aquaris per veure i conèixer els ambients que hi ha en les costes catalanes. Segons el director del complex, Antoni Alarcón, el nou pla "planteja reduir el nombre d'espècies", passant de les més de 300 actuals a unes 200, però també suposarà l'entrada d'altres espècies autòctones com ara el linx. De tota manera, el zoològic mantindrà les instal·lacions d'alguns dels animals que estan en perill d'extinció o d'altres amb les quals porten a terme programes de conservació. D'aquesta manera, es preveu que a finals de 2020 es pugui finalitzar la recreació de la fauna de Sahel on hi conviuran girafes, elefants i lleons. Aquestes tres espècies es mantindran perquè el zoològic treballa en projectes com ara la reinserció de les girafes a Níger. De tota manera, Alarcón ha destacat que "no hi ha un llistat tancat" de quins seran els animals que es podran visitar en un futur i quins no. A més, ha assegurat que la "transició" del nou model serà a 10 anys vista. Les dues foques, però, ja van marxar ahir a un nou zoo. El principal motiu és que ara hauran de buscar centres de conservació o santuaris d'animals on deixar aquelles espècies que ja no tenen cabuda en el nou projecte. En cas en què no es trobin cap d'aquests centres, seguiran cuidant als animals fins que es morin. El que sí que ha assegurat Alarcón és que "mai" els ha "passat pel cap" matar a cap dels animals que hi ha. Aquest nou model anirà acompanyat d'una millora en el mobiliari del parc i també d'una important renovació de tots els espais. A banda, una de les potes més importants de la transformació són projectes que serviran per fer recerca amb altres entitats, universitats i també ONG's. D'aquesta manera, es doblarà el pressupost per a la recerca i conservació in situ.

Summary: El Zoo de Barcelona aposta per la fauna mediterrània i retirarà prop d'un centenar d'espècies


La companyia ferroviària espanyola Renfe i la francesa SNCF restableixen a partir d'aquest dimecres el servei de trens d'alta velocitat transfronterer, interromput des de mitjan març a causa de la pandèmia del coronavirus. L’oferta s’iniciarà amb dos serveis per sentit. Un des de Barcelona, Girona i Figueres cap a París i viceversa i l’altre amb origen o destinació Marsella. Aquesta última freqüència canviarà el destí fins a Lió a partir del 31 d’agost. A banda, Renfe i SNCF informen que l'oferta de trens internacionals entre ambdós països s'anirà ampliant en funció de la demanda. D'altra banda, també a partir d'aquest dimecres els serveis de l'R11 podran començar i acabar el servei a Cerbère. La posada en marca de trens a França permet augmentar l’oferta de serveis d’Alta Velocitat a la relació que enllaça Figueres i Girona amb Barcelona. Els dos trens internacionals que s'activen aquest dimecres se sumen als 4 que circulen actualment. Això comporta sis trens per sentit que enllaçaran Barcelona amb Girona i el nord de la província. Finalment, Renfe i SNCF recorden que durant el viatge al tren, és obligatori que els usuaris duguin mascareta. Alhora, per raons de seguretat sanitària no es presten els serveis a bord de restauració, repartiment d'auriculars i de premsa i venda d'articles. Sí es distribuiran tovalloletes desinfectants i s'han reforçat les mesures d'higiene i desinfecció.

Summary: Renfe i SNCF restableixen l'alta velocitat entre Espanya i França


L'habitatge, la restauració i el transport són els apartats que eleven més la inflació a Catalunya ACN Barcelona.-Els preus han pujat una dècima al juny a Catalunya en relació al mes anterior i han situat la taxa anual de l'IPC en un 1,7%, quatre dècimes per sota de la registrada el maig, segons ha publicat aquest dijous l'Institut Nacional d'Estadística espanyol (INE). En termes interanuals, han destacat a Catalunya els increments en els preus de l'habitatge i els subministraments domèstics (3%), dels hotels i restaurants (2,5%), del transport (2,1%) i de l'oci i la cultura (2,1%). Totes les partides del cistell han experimentat augments anuals de preus al juny, sent els més modestos els increments en els mobles i articles de la llar (0,1%), el vestit i el calçat (0,4%) i l'ensenyament (1%).

Summary: Els preus pugen una dècima al juny en relació al maig i situen la inflació anual en l'1,7%


El secretari general del PSOE, Pedro Sánchez, ha garantit el suport del PSOE a la resposta que el govern espanyol doni en cas que aquest dimarts el president de la Generalitat, Carles Puigdemont, faci una declaració d'independència. "Donarem suport a la resposta de l'estat de dret davant qualsevol intent de trencament unilateral de la convivència entre espanyols", ha declarat en roda de premsa després de participar en la reunió de l'executiva del PSC a Barcelona. El socialista ha alertat que "una DUI no té cabuda en cap estat social de dret" i ha demanat a Puigdemont que "aturi les màquines". Sánchez ha rebutjat contestar directament què farà en cas que el govern espanyol decideixi aplicar l'article 155 de la Constitució però ha insistit que la resposta que s'ha de donar i a la que donaran suport serà "constitucional". D'altra banda, ha demanat al president que "escolti els carrers" després de les manifestacions no independentistes d'aquest cap de setmana.

Summary: Sánchez: "Donarem suport a la resposta de l'estat de dret davant qualsevol intent de trencament unilateral"


El Sindicat de Policies Locals i Cos de Mossos d'Esquadra (SPL - CME) assegura que dos agents de la Policia Local de Sabadell han donat positiu per coronavirus i un tercer presenta símptomes. Ho han explicat a l'ACN fonts del sindicat que denuncien que "no s'ha aïllat als membres del cos que han estat en contacte amb els infectats". Exigeixen que es faci la prova a tots els policies susceptibles d'estar contagiats perquè alerten que podrien ser "transmissors de la malaltia" sense voler-ho. L'Ajuntament afirma que només té constància d'un agent que ha contret el coronavirus, i d'un altre que presenta símptomes. Indica que el company d'aquest darrer es troba confinat a casa de forma preventiva, ja que hi hauria estat en contacte.  El portaveu del SPL – CME al cos de la Policia Local  de Sabadell, Xavier Bartolí, demana a la direcció del cos i a l'Ajuntament que intervinguin perquè s'aïlli tots els agents que podrien estar contagiats. Assegura que "és un risc" que segueixin treballant sense saber si són portadors de la malaltia perquè la podrien "transmetre a la ciutadania". Així mateix indica que les mascaretes que els han facilitat "no són les adequades" i considera que en aquest moment "tota precaució és poca".   Fonts municipals han indicat a l'ACN que fins ara només s'ha detectat un cas positiu de coronavirus a la Policia Local. Afirmen que es tracta d'un agent que fa una setmana que no treballa i remarquen que el darrer dia que va anar a la feina fa fer tasques d'oficina i no va estar en contacte amb cap altre membre del cos.  A més, reconeixen que hi ha un altre policia que també presenta símptomes, i assenyalen que el company d'aquest està en aïllament domiciliari com a mesura de precaució.  Per altra banda, diuen que la plantilla disposa de mascaretes de tipus "quirúrgic", que és "el que es recomana".

Summary: Fonts sindicals alerten que hi ha dos casos de coronavirus a la Policia Local de Sabadell


El Sindicat de Comandaments de Mossos d'Esquadra (Sicme) ha manifestat en un comunicat la “indignació” per la sentència contra el cap actual de la divisió Arro de Barcelona, Jordi Arasa, condemnat a dos anys i quatre mesos de presó pel desallotjament de plaça Catalunya el maig del 2011. Sicme subratlla que Arasa és “un excel·lent professional de reconegut prestigi” dins del cos i li dona “suport absolut”. El sindicat també critica la “lentitud processal inexplicable” i lamenta “el consegüent calvari personal” de l'ara condemnat. “Han passat 9 anys des d’aquella actuació d’ordre públic i ara arriba aquest càstig immerescut”, afirma la formació. Sicme recorda que el dia d'aquella actuació de fa nou anys hi va haver “37 agents lesionats i era necessari l’ús de la força”, l’exercici de la qual, subratlla, “està constitucionalment reconeguda per als agents de l’autoritat”. També relata que es va “autoritzar expressament” l’ús de la força i “així es va advertir per megafonia prèviament”.  El representant sindical dels comandaments dels Mossos també fa esment de l’article 20.7 del Codi Penal, que assenyala que estarà exempt de responsabilitat penal qui obri en compliment d’un deure o en l’exercici legítim d’un dret, ofici o càrrec, “com és el cas de l’inspector indegudament condemnat”. El sindicat admet que hi va haver “un abans i un després”, a partir dels “incidents” de Plaça Catalunya, però afegeix que l’inspector condemnat “no té cap culpa” del retard en l’especialització dels Mossos per treballar situacions d'aquesta mena que es va produir a posteriori. En aquest sentit, afirmen que en aquell moment els Mossos no gravaven imatges d'aquest tipus d'accions, per la qual cosa, les imatges aportades a la causa han estat “només per la part acusadora, possiblement manipulades i tretes de context”. També critiquen el “descrèdit” de la policia que, al seu parer, busca la part de la societat “que sempre fa més soroll que la resta” i ho consideren “una forma d'atacar la democràcia” que la policia  “s'esforça a garantir per tothom”. Per això lamenten que sentències com la que s'ha imposat a Arasa fan que tota la tasca policial “quedi afectada i en entredit”, perquè “alguns així ho han planificat per generar desgast institucional i del sistema”. Per tot plegat, el sindicat Sicme insisteix en la “innocència” d'Arasa i demanen que la sentència “quedi en suspens fins que sigui modificada i transformada en la lliure absolució mitjançant recurs de cassació al Tribunal Suprem”.

Summary: Els comandaments dels Mossos, indignats per la sentència “injusta” contra Arasa


El Monestir de Montserrat ha negat tenir constància dels nous casos de presumptes abusos sexuals per part del monjo Andreu Soler que han publicat 'El Periódico' aquest dilluns i l''Ara' durant el cap de setmana. El portaveu del monestir, el monjo Bernat Juliol, ha assenyalat en un comunicat que no hi havia cap denúncia al respecte. D'acord amb "l'absolut compromís amb la veritat" del Monestir, tota la informació es posarà a disposició de la comissió independent que s'ha creat per estudiar els casos que han sortit o que puguin sortir. La comissió, formada per experts, ha de començar a treballar aquesta setmana. Juliol ha avançat que "per respecte i prudència", la comissió no farà públics els detalls dels seus avenços fins el final de les seves investigacions.  La comissió ja fa uns dies que va posar a disposició de qui ho desitgi el correu transparència.montserrat@gmail.com per enviar informació sobre els fets relacionats amb el tema d'abusos sexuals a menors.  La comissió està integrada per l'advocada Cristina Vallejo, el metge Xavier Pomés i la psicòloga Begoña Elizade. El monjo Bernat Juliol tindrà veu a la comissió per no vot.

Summary: El Monestir de Montserrat se solidaritza amb les víctimes però nega tenir constància dels nous casos d'abusos sexuals


Els diputats d'ERC s'abstindran a la sisena pròrroga de l'estat d'alarma, que es votarà el dimecres 3 de juny al Congrés, després d'arribar a un acord amb el govern espanyol. Segons l'acord, quan les unitats territorials de referència arribin a la fase 3 del pla de desescalada seran les comunitats autònomes les autoritats competents delegades per decidir i executar les mesures pertinents, amb excepció a les mesures de llibertat de circulació, i proposaran elles mateixes al Ministeri de Sanitat la superació de fase. A més, el pacte contempla que un cop s'arribi a acord sobre el pla de recuperació europeu el govern espanyol "impulsi mecanismes per a la participació de les comunitats" per la gestió de fons. A més, assenyalen que hi ha la "voluntat" aquesta pròrroga, de 15 dies, sigui la darrera que es vota. "Esquerra força el retorn de competències del govern espanyol", han celebrat els republicans, que han remarcat que el govern espanyol "s'ha vist forçat a replantejar la seva postura" després del "toc d'atenció" d'ERC en la negociació fallida per la pròrroga anterior.  L'acord ha estat validat per la Permanent Nacional d'ERC i està a l'espera de ratificar-se dilluns a l'Executiva Nacional.

Summary: ERC s'abstindrà a la pròrroga de l'estat d'alarma a canvi del retorn de competències als territoris en fase 3


Una llevadora de Vall d'Hebron, Vanessa Bueno, ha dissenyat un coixí postural per a embarassades que corregeix la posició incorrecta del fetus en el part i que, a més, facilita el descans de les dones durant el tercer trimestre de l'embaràs. En un 40% dels casos, el bebè es col·loca en la pelvis materna mirant cap amunt en lloc de fer-ho cap a baix, i això dificulta la seva sortida i augmenta el risc de cesària i de parts instrumentats. Aquest coixí ajuda el fetus a girar-se i a mirar cap a baix. Les embarassades, tombades de costat, es col·loquen el coixí entre les cames perquè la pelvis quedi més oberta i provocar la rotació interna del genoll de la cama superior. L'origen d'aquesta idea està en un assaig clínic de Bueno sobre com facilitar la rotació del fetus durant el part quan es produeix una posició incorrecta. La postura ideal és amb la dona tombada de costat i la cama superior paral·lela a la inferior, amb el genoll girat cap a l'interior.  Per avaluar els efectes d'aquesta postura, es va fer un estudi fent servir els camals de la llitera per elevar la cama amb la dona de costat. Els resultats van mostrar que hi havia més parts vaginals i que les cesàries es reduïen un 16%. També baixava la morbiditat materna i fetal, així com l'estada hospitalària i les visites posteriors a urgències. Els resultats de l'estudi es van publicar a la revista 'Birth'. Les dones se sentien satisfetes amb el treball de part en aquesta postura, però si és molt llarg fer servir un camal redueix la comoditat. Es per això que la llevadora va dissenyar un coixí que aconseguís la mateixa postura. Bueno ha destacat que també és molt útil si l'orientació del fetus és correcta, perquè igualment provoca l'obertura de la pelvis i aquest té més espai per sortir.  D'altra banda, ajuda a qualsevol dona embarassada a millorar el seu descans durant el tercer trimestre. La postura que es recomana per millorar l'oxigenació del fetus i reduir les baixades de tensió és la posició lateral, i aquest coixí permet mantenir-la durant moltes hores de forma còmoda, evitant molèsties i dolors lumbars.

Summary: Una llevadora de Vall d'Hebron dissenya un coixí que corregeix la posició incorrecta del fetus en el part


L'Ajuntament de Girona tornarà a iniciar des de zero l'expedient per sancionar el Banc Popular per tenir pisos buits a la ciutat després del revés judicial que ha anul·lat una primera sanció, de 100.000 euros. La regidora d'Acció Social, Sílvia Paneque, ha confirmat que tornaran a iniciar la tramitació perquè ara ja fa més de dos anys que els pisos són propietat de l'entitat. També ha remarcat que seran ferms amb la resta de bancs que tenen pisos desocupats i que tiraran endavant els expedients que estan en marxa i, a més, publicaran al web municipal els noms dels bancs que no s'avinguin a cedir pisos buits per a lloguer social. La regidora, representants dels advocats gironins, la PAH i el defensor de la ciutadania, Ramon Llorente, han criticat durament el govern del PP per suspendre la llei 24/2015. En el cas de Girona, gràcies a aquesta llei s'havien abordat 30 casos de famílies sense llar.


El penal 1 de Lleida ha jutjat aquest dijous una advocada lleidatana per un presumpte delicte de deslleialtat professional. L'acusa qui va ser el seu client perquè considera que la lletrada no va fer els tràmits per evitar que ell entrés a la presó. Li reclama 10.000 euros en concepte de responsabilitat civil així com tres anys d'inhabilitació professional. Els fets es remunten a l'any 2012, quan l'ara denunciant estava acusat per impagament de la pensió a la seva dona. Tot i que la fiscalia li demanava set mesos de presó i l'acusació particular un any, es va acordar rebaixar la pena fins als tres mesos de presó, que no hauria de complir si pagava els 10.655 euros que devia a la seva dona ja que no constaven antecedents. L'home però no va efectuar cap pagament i sí que va resultar que tenia antecedents així que va ser detingut per ingressar a la presó. L'home considera que l'advocada no va fer els tràmits necessaris per evitar que ell entrés a la presó i diu que la lletrada li va assegurar que amb l'acord no hauria de complir la pena de presó. L'advocada ha reconegut que no va saber que el seu client havia entrat a la presó fins que ja era a dins, perquè la va trucar la parella actual de l'home. No sabia que l'home no estava efectuant els pagaments, tal com es va acordar, i tampoc havia rebut la notificació en què se li informava que com el seu client no havia abonat els pagaments, havia de complir la pena de presó. "Estàvem fora de termini però tot i això vaig presentar un escrit per demanar que sortís de la presó", ha dit, el qual no va ser tingut en compte. L'home tenia antecedents ja que havia estat condemnat per violència masclista l'abril de 2009, tot i que l'advocada desconeixia aquest extrem perquè, assegura, no li havia dit. L'home en canvi ha declarat que sí que l'havia informat dels seus antecedents, tot i que a l'escrit de la fiscalia tampoc hi constaven. A més, ha denunciat que no se li va donar l'opció de fer el judici, que només li va dir que signés la conformitat. També ha lamentat que per preparar el judici no van quedar mai. "Només vam parlar tres vegades per telèfon i el dia del judici va venir una altra advocada per substituir-la", ha dit. A aquesta, que ha declarat aquest dijous com a testimoni, tampoc li va dir que tenia antecedents, tot i que ha assegurat que li va preguntar. L'home havia signat amb la seva dona un divorci de mutu acord i s'havia compromès a pagar-li 250 euros mensuals de pensió. La dona, però, no va arribar a percebre mai res i es va fixar l'impagament en 10.655 euros fins al juny de 2011.

Summary: Porta a judici a Lleida la seva advocada perquè considera que no va fer els tràmits per evitar que ell entrés a la presó


El govern espanyol incrementarà la presència de la Guàrdia Civil a l'Aeroport del Prat per "garantir la seguretat i '’ordre públic" coincidint amb l'inici de la jornada de vaga indefinida dels empleats d'Eulen prevista el proper dilluns 14 d'agost. De la Serna ho ha dit després del comitè de crisi que s'ha celebrat aquest divendres a la Delegació del Govern a Barcelona i on també s'ha acordat encarregar als responsables de l'Advocacia de l'Estat que elaborin els informes pertinents per valorar la possibilitat d'establir un laude d'arbitratge obligatori que garanteixi el final del conflicte laboral. A la trobada també hi ha participat el secretari d'Estat d'Infraestructures, Julio Gómez-Pomar; el president d'Aena, José Manuel Vargas; la directora de l'aeroport, Sonia Corrochano; el delegat del govern espanyol, Enric Millo; i responsables del ministeri de l'Interior i la Guàrdia Civil i de l'Advocacia de l'Estat. Íñigo de la Serna ha explicat que la principal decisió que s'ha pres en el comitè de crisi que s'ha celebrat aquest divendres ha estat la d'iniciar els preparatius per "intensificar la presència de la Guàrdia Civil a l'Aeroport del Prat". De la Serna ha assenyalat que diversos efectius del cos s'incorporaran a les diferents línies de filtres "per garantir la seguretat i l'ordre públic". En aquest sentit ha concretat que els agents no estaran al voltant dels controls de seguretat, sinó que se sumaran als empleats d'Eulen, evitant que es produeixin aglomeracions: "Controlaran el pas de persones i també s'encarregaran de l'atenció dels mitjans, és a dir dels escànners per analitzar el contingut de les maletes dels usuaris", ha assegurat el ministre. També ha indicat que hi ha efectius d'aquest cos policial que disposen de la formació en radioscòpia necessària per manipular aquesta maquinària i que si cal en els propers dies es formarà més personal per assegurar el correcte funcionament de la infraestructura.  L'altre punt que s'ha abordat a al trobada és la possibilitat de tirar endavant un laude d'arbitratge obligatori que garanteixi el final del conflicte laboral. "Hem encarregat als responsables de l'Advocacia de l'Estat que elaborin els informes pertinents per valorar la seva viabilitat", ha apuntat De la Serna que ha dit que es farà en coordinació amb la Generalitat.  En aquest sentit ha recordat que aquest mateix divendres també es reunirà amb els responsables del Govern i ha remarcat que s'està treballant amb la "màxima coordinació i col·laboració" amb la Generalitat. Així mateix ha elogiat la feina de mediació que el departament de Treball ha dut a terme lamentant la resposta "inflexible" que han mostrat els empleats de l'empresa Eulen.  Crítiques al comitè de vaga d'Eulen "La nostra voluntat és que es pugui arribar a una cord abans de dilluns", ha apuntat el ministre que ha subratllat que "cal ser realistes" tot indicant que el que va succeir dijous en l'assemblea que la plantilla d'Eulen va celebrar és "una falta de respecte absolut cap al mediador, el procés de mediació i les parts que han format part d'aquests procés". Així mateix ha afegit que mai abans havia vist que en un conflicte laboral "enlloc de sotmetre's a votació una proposta de mediació es plantegessin altres alternatives".   El titular de Foment ha lamentat que l'escenari "no sigui gens positiu", advertint que membres del comitè de vaga d'Eulen han instat els empleats dels filtres que facin el possible per provocar cues. "Això no convida a la negociació ni permet que les jornades de vaga es desenvolupin amb normalitat", comenta el responsable de Foment que afirma que els dies en què no hi havia aturades previstes a l'aeroport també hi ha hagut aglomeracions.  "Les expectatives davant una vaga que serà més dura i que afectarà les 24 hores no són bones. Estem parlant de l'afecció a milers de viatgers i turistes, a tot el país, a una infraestructura estratègica com l'Aeroport del Prat i sobretot estem davant una qüestió que pot afectar la seguretat i l'ordre públic", ha sentenciat.  El comitè de crisi d'aquest divendres arriba després que la plantilla d'Eulen tombés dijous la proposta que es va acordar amb la mediació del Departament de Treball i que consistia en un plus salarial de 200 euros per 12 pagues. Després d'aquesta votació, on hi va participar al voltant de la meitat de la plantilla, els filtres de l'Aeroport del Prat viuen aquest divendres una nova jornada d'aturades parcials i està prevista una altra per diumenge vinent. A banda, també es manté la protesta indefinida que ha d'arrencar el 14 d'agost i per la qual la delegació del govern espanyol a Catalunya ha tornat a fixar en un 90% els serveis mínims.

Summary: El govern espanyol augmentarà la presència de la Guàrdia Civil a l'aeroport per "garantir la seguretat i l'ordre públic"


Els delegats de CCOO i UGT, de l'Associació Nuclear Ascó-Vandellòs (ANAV) i de les empreses auxiliars que presten els seus serveis en aquestes centrals nuclears, han decidit, per unanimitat, convocar dues jornades de vaga. Seran aturades de 24 hores que es faran els dies 13 i 20 de juny, coincidint en la parada per recàrrega de combustible de la planta Ascó I. D'aquesta manera es vol forçar la direcció d'ANAV i les seves subcontractes a garantir els criteris de qualitat i seguretat que requereixen aquest tipus d'activitat i instal·lacions. També continuaran les accions informatives que es fan periòdicament dins de la campanya sindical per aconseguir unes condicions laborals "dignes" i amb "garanties en la subrogació" per a aquests empleats, uns 1.350, d'empreses subcontractades.  Abans de la trobada de delegats d'aquest dijous, s'havia dut a terme un procés d'assemblees a les diferents empreses auxiliars per informar els treballadors de quina és la situació i amb l'objectiu de recollir el pols del sector. Els sindicats asseguren que les negociacions amb la direcció d'ANAV estan bloquejades ja que, després de dues reunions infructuoses, els ha emplaçat a negociar amb Iberdrola i, sobretot amb Endesa, que són les propietàries de les plantes.  Com ha apuntat José Martín, secretari general de CCOO d’Indústria de Tarragona, després de concentracions i jornades informatives que s'han anat repetint sense resultats des del mes de febrer, calia "apujar la força" de les reivindicacions i de les mobilitzacions, que poden seguir anant a més després de les dues jornades de vaga acordades aquest dijous.  "Esperem que serveixi perquè la direcció d’Endesa que encara no ha respost a la nostra carta de petició de reunió, s’ho rumiï i s’arribi a un acord mínim en què hi hagi un compromís de l’empresa principal per unes condicions dignes de treball i per mantenir l’estabilitat de les empreses contractistes que treballen per ells en les centrals nuclears", ha reclamat Martín. Els sindicats denuncien "la precarietat" de les empreses auxiliars i asseguren que cada vegada que hi ha una nova licitació es perden llocs de treball i s'empitjoren les condicions. La petició a ANAV és que sigui "conseqüent" amb tots els treballadors perquè encara que no siguin empleats de la propietat, cal garantir-los la seguretat i la qualitat laboral.

Summary: Els treballadors de les centrals nuclears d'Ascó i Vandellòs convoquen dues jornades de vaga de 24 hores


La Federació d'Associacions de Veïns de Barcelona, la Plataforma Carrers per a Tothom -que agrupa entitats de vianants i de persones amb diverses discapacitats- i l'Assemblea de Barris per un Turisme Sostenible (ABTS), entre altres entitats, han mostrat el seu "desacord" amb l'aprovació aquest divendres de l'ordenança de terrasses de Barcelona. A través d'un comunicat, han denunciat que "suposa una regressió de l'ordenança vigent" i que està "feta a mida dels interessos del 'lobby' dels restauradors". Per tot plegat, la plataforma Carrers per a Tothom i la FAVB han anunciat que estudien impugnar la nova per la "manca de participació de les entitats i per l'incompliment de les normatives d'accessibilitat vigents". Segons les entitats signants del comunicat, "la futura ordenança de terrasses podria provocar un retrocés inadmissible en els drets de les persones amb discapacitat, ja que obriria la possibilitat d'escurçar distàncies lliures de pas a les voreres i de la manca d'obligació de separar les terrasses de les façanes, especialment en els indrets que s'anomenen singulars". "Per a les persones cegues seguir la façana és essencial per a orientar-se", han subratllat tot destacant que les que van en cadira de rodes "necessiten un espai (el que marca la llei) per a moure's amb seguretat i garanties". També han denunciat que aquesta ordenança "provocarà una major ocupació de l'espai públic amb finalitats privades i permetrà, per exemple, moure mobiliari urbà necessari com bancs per seure que necessiten moltes persones". De fet, segons la Federació d'Associacions de Veïns de Barcelona, "es repeteix el mateix patró que en el projecte de l'Espai Barça: els lobbys de la ciutat dictant l'agenda de l'Ajuntament i manca de participació i de transparència".

Summary: Entitats veïnals i de discapacitats s'oposen a l'ordenança de terrasses de Barcelona i estudien la seva impugnació


L'advocat de Jordi Sànchez, Jordi Pina, s'ha reunit aquesta tarda amb el president del Parlament, Roger Torrent, i amb JxCat. L'advocat ha explicat al grup parlamentari que s'exploraran tots les camins possibles per forçar un pronunciament del jutge del Suprem, Pablo Llarena, a favor de Sànchez, per tal que pugui assistir al ple d'investidura de dilluns que ve, segons han explicat fonts coneixedores. A la reunió de JxCat hi han assistit la portaveu del grup, Elsa Artadi, i el portaveu adjunt Albert Batet. Pina intentarà així que Llarena permeti que Sànchez assisteixi a la sessió d'investidura, encara que li denegui l'excarceració.

Summary: Pina es reuneix amb Torrent i JxCat per forçar un pronunciament de Llarena a favor de Sànchez abans de la investidura


Mesos després d'haver engegat, el 21è Festival del Mil·lenni continua sumant artistes a la seva programació. Són el grup espanyol de rock Los Enemigos (Sala Apolo, 17 d'abril), la cantant i compositora xilena Cami (Sala Bikini, 8 de maig), i el pop sintètic d'Austra (Sala Apolo, 14 de maig). El festival segueix engreixant així un cartell que s'estén en el temps com pocs altres, des del passat mes d'octubre i almenys fins el maig d'aquest 2020. Saint Etienne, Primal Scream, Mika, Tindersticks, Zahara, Maria Rodés, Maika Makovski, Goran Bregovic, Annie B Sweet, Fangoria, Maldita Nerea, Carlos Núñez, Ádamo o la Sant Andreu Jazz Band són alguns dels molts artistes que ja han actuat o actuaran en els múltiples escenaris barcelonins del festival.

Summary: Los Enemigos, Austra i Camí, noves incorporacions al 21è Festival del Mil·lenni


El cap de llista d'En Comú Podem dóna suport els treballadors de Mecalux i carrega contra les reformes laborals  ACN Cornellà .-El candidat d'En Comú Podem, Xavier Domènech, ha criticat aquest dimarts que els candidats del PP, Mariano Rajoy, i del PSOE, Pedro Sánchez, evitessin parlar de Catalunya en el cara a cara d'aquest dilluns a TVE i ha titllat de "curiós" que els dos caps de llista estiguin d'acord en rebutjar el referèndum. Ha destacat que la imatge que es va veure al debat "és del passat i no del futur". Domènech ha fet aquestes declaracions en un acte de suport als treballadors de Mecalux a Cornellà de Llobregat. En aquest context, ha carregat contra les reformes laborals del PSOE i del PP perquè "no han servit per crear llocs treball, sinó desigualtat" i ha apostat per derogar la reforma dels populars.

Summary: Domènech critica que Sánchez i Rajoy evitessin parlar de Catalunya i coincidissin en rebutjar el referèndum


La Comissió Europea defensa que no hi ha "una justificació clara" per mantenir tancades les fronteres internes a la Unió Europea. "Les autoritats sanitàries asseguren que no hi ha una justificació clara per mantenir les restriccions de viatges i els controls fronteres a l'espai Schengen", ha defensat l'eurocomissaria de l'Interior, Ylva Johansson, que ha demanat als estats reobrir totes les fronteres internes de la UE a finals de juny. Tanmateix, Johansson ha admès que durant la reunió dels ministres europeus de l'Interior alguns països han confessat que "no estan preparats" per decidir ara mateix si poden reobrir fronteres a finals de mes. Tot i això, Johansson s'ha mostrat confiada que a principis de juliol s'haurà restablert completament la lliure circulació a l'espai Schengen després de mantenir aquesta reunió. "Crec que la situació sanitària i política ho permet", ha dit. Segons Johansson, les dades del Centre Europeu de Control de Malalties (l'ECDC per les seves sigles en anglès) mostren que "una forta convergència positiva" de la situació epidemiològica entre els estats de la UE. Un document intern de l'ECDC filtrat a la premsa mostra com la majoria d'estats europeus registren menys de 100 contagis nous de coronavirus per cada 100.000 habitants al dia. A l'Estat només Castella i Lleó està per sobre d'aquest llindar. Només algunes regions de Grècia, els Balcans, Bulgària, els països bàltics, Finlàndia i Holanda no han detectat nous casos en les últimes dues setmanes. Els nivells més alts de nous contagis es concentren en algunes regions del Regne Unit i Suècia. La majoria reobren el 15 de juny Des de Brussel·les celebren que la majoria dels països europeus reobrin les seves fronteres internes a partir del 15 de juny, si bé hi ha alguns estats com l'espanyol que no faran fins a finals de mes. "Hi ha un acord amb una majoria de països de Schengen per reobrir fronteres internes el 15 de juny, però hi ha algunes excepcions, com en el cas d'Espanya, que ha marcat com a data l'1 de juliol", ha afirmat el ministre de l'Interior de Bèlgica.

Summary: La Comissió Europea defensa que no hi ha "una justificació clara" per mantenir tancades les fronteres internes a la UE


La ministra portaveu del govern espanyol, Isabel Celaá, ha insistit que la vocació de l'executiu de Pedro Sánchez és governar en solitari a través de la geometria variable tot i que no descarta cap opció. D'aquesta manera ha respost en ser preguntada per un govern de coalició en la roda de premsa posterior al Consell de Ministres. Celaá ha assegurat que el govern no concep estar uns 10 mesos en funcions davant el resultat "inequívoc" del 28-A i ha afegit que les eleccions han donat un missatge clar: "A aquet país li fan falta ponts i no cims. No trencarem ponts i seguirem treballant pel diàleg dins la Constitució", ha conclòs.  Celaá considera que amb les eleccions del 28-A l'oposició ha rebut una "censura" per part de  la ciutadania i ha garantit que el govern espanyol treballarà perquè el període d'estar en funcions sigui "el més curt possible". "No podem esperar molt, hem de seguir treballant. Tenim les eleccions del 26 de maig a sobre i al mateix temps que atenem les eleccions, haurem de seguir treballant per arribar a acords i obrir camins", ha afegit per després insistir que el PSOE està obert a parlar amb tothom. Celaá ha recomanat a PP i Cs aplicar-se la "teràpia de les eleccions" i ha considerat que els situaria en una situació més raonable que la dels darrers mesos. La ministra portaveu ha posat en valor la "cultura extraordinària" del PSOE d'arribar a acords i ha contraposat aquesta actitud amb els últims 8 mesos "d'insults i crispació". Els resultats del 28-A assenyalen, segons Celaá, que la governabilitat és possible i ha fet una crida a la responsabilitat. En aquest sentit, la ministra portaveu ha destacat la bona rebuda del món econòmic dels resultats de diumenge i ha posat com a exemple que l'Ibex-35 va tancar ahir amb números verds.

Summary: Celaá, sobre un govern de coalició: "La vocació és governar en solitari i no descartem res"


El conseller de Territori, Damià Calvet, ha garantit que el túnel de Tresponts a la C-14 estarà enllestit a finals del 2020. En la sessió de control al Govern, preguntat per la construcció del túnel, Calvet ha explicat que les obres estan avançant "amb normalitat" i que estaran acabades "quan toca", a finals del 2020. El conseller ha explicat que després d'un conflicte entre les dues empreses que hi treballaven, se n'ha rescindit el contracte d'una i ja s'ha trobat una nova empresa per fer les voladures a la galeria auxiliar. "Els treballs no s'han aturat ni un sol dia", ha insistit el conseller, que ha criticat les "intoxicacions mediàtiques i socials" en aquesta qüestió. Calvet ha recordat que aquesta obra suposa un gran esforç per part del Govern i ha afirmat que significarà més confort i més seguretat en aquesta via.

Summary: Calvet garanteix que el túnel de Tresponts a la C-14 estarà enllestit a finals del 2020


Un dia abans que se celebri, el PP augura el fracàs de la conferència que el president de al Generalitat, Carles Puigdemont, el vicepresident Oriol Junqueras i el conseller d'Exteriors, Raül Romeva, oferiran aquest dimarts al Parlament Europeu. El portaveu del PP al Parlament Europeu, Esteban González Pons, ha destacat aquest dilluns que la conferència tindrà lloc a una sala "llogada" del Parlament, i per tant no és un acte oficial d'aquesta institució. "És com si es fes a una cafeteria", apunta. Els populars sostenen que no hi assistiran representants de les institucions comunitàries i limiten l'audiència a eurodiputats dels verds, l'extrema esquerra i –apunten- previsiblement de l'extremadreta, a qui agrada el "Brexit" català. Neguen que hagin pressionat els eurodiputats perquè facin el buit a Puigdemont (malgrat que l'eurodiputada sueca Bodil Valero ha advertit que l'executiu espanyol prova de boicotejar la conferència), tot i que el mateix González Pons, ha enviat una carta a tots els eurodiputats del seu grup "aclarint la situació" perquè "ningú no sàpiga el que hi ha".  Els populars han reaccionat a la conferència de Puigdemont un dia abans de la seva celebració recordant que aquest no és un acte institucional del Parlament Europeu, sinó que "tres diputats independentistes" han "llogat" una sala perquè es pugui celebrar a la seu d'aquesta institució.  "Actuant com a particular han llogat una sala del Parlament Europeu, com ho podrien haver fet a un bar" o "una cafeteria". Afirmen que la via utilitzada per Puigdemont ha generat estranyesa a Brussel·les perquè normalment està reservada a ONG i entitats que no tenen veu a la capital comunitària. González Pons afegeix que les institucions europees no entenen la posició del president de la Generalitat "perquè el que els independentistes catalans plantegen des de Brussel·les es veu com un 'Brexit' a Espanya i de la UE que implica sortir del mercat únic". Una posició que segons González Pons cada vegada "veuen amb més alegria" els representants de l'extremadreta de Lepen i Farage.  Amb tot, el PP admet que Puigdemont omplirà a la seva conferència, per a la que té reservada una de les sales més grans de la institució. Per aquest motiu destaquen que caldrà comptabilitzar la presència de personalitats destacades i auguren que no hi tindran presència ni comissaris ni membres de la Comissió. Segons aquestes fons, el previsible és que hi assisteixin membres dels Verds, l'extrema esquerra i "no és descartable que hi hagi l'extrema dreta"

Summary: El PP augura el fracàs de la conferència de Puigdemont a Brussel·les i diu que és com si la fes "a una cafeteria"


La policia andorrana ha detingut aquest dilluns passat a un home que ha registrat la taxa d'alcoholèmia més alta que mai s'ha registrat al Principat, 4,85 g/l. El conductor, resident andorrà, es va estavellar mentre conduïa el seu vehicle amb matrícula andorrana per la carretera CS-310 a l'Aldosa de la Massana. En el sinistre no hi va haver cap més cotxe implicat i no va causar cap ferit, tan sols danys materials. La policia va traslladar l'home l'hospital a causa del seu estat d'embriaguesa i va ser en fer-li l'analítica de sang quan es va veure l'elevada taxa d'alcohol en sang. L'home va quedar ingressat i quan es va recuperar va ser detingut. Segons fonts policials, des que es tenen dades, mai abans no s'havia registrat una taxa tant alta. El Codi de Circulació andorrà xifra el nivell màxim d'alcohol permès en sang en 0,5 g/l pels conductors particulars i 0,2 g/l pels professionals. Fonts policials han explicat que l'home ja ha passat a disposició judicial.

Summary: La policia d'Andorra deté un home amb una taxa d'alcoholèmia de 4,85 g/l la més alta registrada


L'alcalde de Lleida, Miquel Pueyo, ha instat la Generalitat a ''liderar políticament i jurídicament'' la defensa dels drets energètics de la ciutadania més vulnerable del país i a fer de ''paraigua'' en la negociació amb les grans companyies elèctriques. Ho ha fet en relació a la reclamació d'Endesa del pagament del deute de gairebé 1'5 MEUR per part de 1.261 famílies vulnerables de Lleida i en què s'advertia d'una possible suspensió del subministrament. Pueyo ha remarcat que no acceptarà ''cap xantatge'' ni tampoc ''l'amenaça'' de privar d'un dret bàsic com la llum i el gas a aquestes famílies. Des que la Paeria va rebre el burofax d'Endesa l'1 d'agost que no hi ha hagut cap contacte amb la companyia i ara Pueyo ha demanat la condonació del deute així com que la resta d'ajuntaments afectats també ho facin. L'alcalde de Lleida, Miquel Pueyo, ha fet aquest dilluns una declaració institucional en relació al burofax que l'Ajuntament va rebre l'1 d'agost on Endesa els advertia d'un deute de prop d'1,5 MEUR que afectava 1.261 famílies vulnerables de Lleida, i del qual en reclamava el pagament d'un 50% i en què també s'advertia d'una possible suspensió del subministrament. En primer lloc, Pueyo ha volgut deixar clar que no acceptarà cap ''xantatge ni res que s'hi assembli'', així com que tampoc acceptarà ''l'amenaça'' de privar d'un dret bàsic com són la llum i el gas a aquestes 1.261 famílies lleidatanes. Pueyo ha assegurat que si s'ha de triar entre les ''grans corporacions'' i les famílies, sempre triaran les segones. Així mateix, també ha considerat que la prioritat de la Paeria ha de ser ''atendre i protegir'' les famílies en situació de vulnerabilitat. El paer en cap ha defensat l'aplicació de la Llei 24/2015, que va ser aprovada pel Parlament arran d'una ILP, que prohibeix ''taxativament'' els talls de subministrament a persones vulnerables. És per això que ha demanat la condonació del deute acumulat per les persones protegides per aquesta Llei des del 2015. Així mateix, ha instat els ajuntaments de Catalunya que han rebut aquesta reclamació d'Endesa que també ho facin i s'organitzin amb l'objectiu que cap família i llar es quedi a les fosques, ni sense calor el proper hivern i que ''cap infant quedi desatès''. Després de Barcelona, Lleida és la ciutat on la reclamació econòmica d'Endesa és més important. Pueyo ha remarcat que cal ''trencar el cercle de la pobresa i l'exclusió social'' i també ha instat les diputacions a prendre partit en aquest conflicte que ''planteja un dilema'' entre els interessos de les grans corporacions i els de les persones més febles de la societat. L'alcalde ha volgut però posar èmfasi en que qui ha de liderar aquesta batalla jurídica i política ha de ser la Generalitat i les conselleries implicades: la d'Empresa i la de Treball. Ha demanat que facin complir la llei a les companyies elèctriques en defensa dels drets energètics de la ciutadania més vulnerable del país i també ha apostat perquè des del Govern s'impulsi la cooperació de les administracions públiques així com que faci de ''paraigua'' en la negociació amb les grans companyies elèctriques i si s'escau faciliti recursos per la gestió del deute.

Summary: L'alcalde de Lleida insta la Generalitat a ''liderar'' la defensa dels drets energètics dels més vulnerables


El sindicat Comissions Obreres (CCOO) ha presentat aquest dimecres un escrit a la Fiscalia de Tarragona en què reclama investigar l'empresa de forma genèrica pel conjunt d'accidents dels darrers mesos. Segons el sindicat, aquests incidents responen a una "estratègia de maximitzar beneficis i reduir costos" que compromet la seguretat dels treballadors, tal com va succeir, diu, en l'explosió del gener en què van morir tres persones i en l'accident de principi de juliol on va morir un treballador d'una empresa subcontractada. Enguany, CCOO ha presentat ja nou denúncies a la Inspecció de Treball per temes de seguretat i per assetjament sindical, atès que també denuncia un "bloqueig" i una "persecució" per part d'IQOXE en aquest sentit.  En concret, l'escrit presentat per CCOO a la fiscalia apel·la a l'article 316 del Codi Penal, que castiga amb penes de sis mesos a 3 anys de presó, i multa de sis a dotze mesos, aquells que infringeixin la normativa de prevenció de riscos laborals i no facilitin els mitjans necessaris perquè els treballadors facin la feina amb les mesures de seguretat adequades, i posin així en perill la seva vida, la seva salut o la seva integritat física.  El secretari general de la federació d'Indústria de CCOO a Catalunya, José Antonio Hernández, ha justificat aquest nou pas perquè han vist que les actuacions davant la Inspecció de Treball no són suficients i perquè l'empresa manté una actitud de "manca de prevenció" de forma "permanent". A més, ha insistit que se'ls nega informació i poder participar de forma directa en la investigació dels accidents". "Que ningú no hagi recapacitat ni hagi fet autocrítica, i que continuïn amb la tendència de prioritzar els beneficis per sobre de la seguretat és punyent", ha lamentat el secretari general de la federació d'Indústria de CCOO de Tarragona, José Manuel Martín, qui també ha subratllat l'actitud "antisindical" i la persecució d'aquells que denuncien presumptes irregularitats, com ara torns de treball sense empleats amb la formació necessària.  El director del Gabinet Tècnic Jurídic de CCOO de Catalunya, Jonathan Gallego, ha defensat que tenen "indicis suficients" per obrir unes noves diligències per aquest delicte genèric, que se sumarien a les que ja instrueix el jutjat d'instrucció número 1 de Tarragona per l'explosió de la planta de la Canonja el 14 de gener.

Summary: CCOO vol que s'investigui IQOXE pel conjunt d'accidents "causats per una estratègia de reducció de costos"


La comissió d'Economia i Hisenda de l'Ajuntament de Barcelona ha rebutjat aquest dijous la proposta d'ordenances fiscals que ha presentat el govern. Tots els grups l'han votada en contra. Només el regidor no adscrit ha fet reserva de vot, mentre que la CUP no ha participat en la sessió. Malgrat tot, la iniciativa anirà al ple d'octubre, i si no prospera allà s'hauran de prorrogar les de l'any passat. Les ordenances pretenen vincular una part de la tarifa d'aparcament en les zones verda i blava per a no residents a les emissions que produeixi el cotxe. A més, també volen incrementar les taxes per a autocars turístics, augmentant el preu de les 'zones Bus' ja existents a la Sagrada Família i al Park Güell i creant una de nova a les Fonts de Montjuïc. Pel que fa a l'IBI, el mantenen congelat per als immobles amb un valor per sota dels 300.000 euros i es fan canvis en algunes bonificacions. El primer tinent d'alcaldia, Gerardo Pisarello, ha explicat que aquesta és només una primera proposta, que si s'aprovés inicialment al ple d'octubre obriria un període de molts mesos per poder negociar amb calma amb els grups. Pisarello ha fet a una crida a donar un missatge de normalitat davant d'un context, ha dit, de "molta inquietud". Al seu parer, cal que ara tots els grups "preservin l'interès general de la ciutat i facin un esforç per poder arribar a acords". En aquest sentit, tenint en compte la situació "delicada" actual, ha assegurat que el govern està disposat a fer renúncies i negociar cadascun dels elements de les ordenances. Ara bé, la seva apel·lació no ha servit per obtenir el suport de cap grup. Han votat en contra del projecte el Grup Demòcrata, Cs, ERC i el PPC.  La portaveu del PDeCAT, Sònia Recasens, ha considerat que el govern "arriba tard" amb aquestes ordenances, i que aquest projecte "decau per manca de compareixença del contrari". "Veiem un govern espantat, sense ambició, que s'ha rendit abans de començar. No hi ha hagut cap tipus de conversa, de contacte, per posar sobre la taula les propostes i poder-ne parlar", s'ha queixat. En aquest sentit, ha opinat que l'executiu perd una oportunitat per evitar la pujada de l'IBI els propers anys, per aprofundir en les taxes mediambientals i també en matèria turística. La líder de Cs, Carina Mejías, s'ha queixat que aquesta proposta introdueix pocs canvis respecte a les anteriors i no té en compte el context polític i les seves conseqüències en l'àmbit econòmic. Al seu parer, "no s'atenen al principi de realitat i no s'ajusten al que els ciutadans necessiten".  També el republicà Alfred Bosch s'ha queixat que el govern plantegi una proposta "molt continuista" i que només conté modificacions "tècniques". Al seu parer, es podria anar molt més enllà en qüestions com la turística, i s'ha queixat de la manca de diàleg de l'executiu. Des del PPC, el regidor Javier Mulleras ha criticat "l'afany recaptatori" del govern municipal amb unes ordenances fiscals "que posen més traves a l'activitat econòmica" i sense canvis significatius respecte a les de l'any passat. "Sembla que aquest govern hagi llençat la tovallola abans de jugar el partit i ja sàpiga que no aconseguirà els suports", ha apuntat. Després d'escoltar les posicions dels grups, Pisarello ha constatat que la "situació política condiciona el debat" i les posicions dels partits en les votacions a l'Ajuntament, però ha insistit que el consistori "té l'obligació de protegir al màxim l'economia de la ciutat".  Contingut de les ordenances El text presentat pel govern manté l'IBI congelat per a la majoria dels habitatges i introdueix una nova bonificació en el cas dels pisos destinats a lloguer social gestionats per la Borsa de lloguer de Barcelona. Amb aquesta proposta gaudirien d’una bonificació del 95% en la quota, d’acord amb les previsions del Pla pel dret a l’Habitatge. Així mateix es modifica la bonificació per a famílies nombroses, que actualment es basa exclusivament en el valor cadastral de l’habitatge, per tal de vincular-ho a la renda. El projecte introdueix una nova proposta per regular l’estacionament de vehicles a les zones verda i blava amb criteris mediambientals, afavorint a través de la tarifa la utilització de vehicles menys contaminants. Amb la nova proposta, en el sistema de tarifes per a no residents s’introdueix un component variable que s’estableix segons el nivell d’emissions del vehicle. A més, es proposa passar de les quatre zones d’àrea blava existents actualment a dues. En matèria turística, es proposa crear una nova taxa 'Zona Bus' a la Font Màgica per regular, planificar i ordenar l’estacionament d’autocars turístics al voltant de Montjuïc. L'import és de 45 euros per franja d’estacionament.  A la vegada s’incrementen les tarifes de la 'Zona Bus' per a autocars turístics a les àrees ja existents a l’entorn de la Sagrada Família o el Park Güell. El projecte incorpora una nova taxa per gravar actes lúdics i culturals (amb caràcter lucratiu). Estan exempts les associacions de comerciants, empreses col·laboradores amb la promoció de mercats i les entitats sense ànim de lucre.  A la vegada s’incrementen algunes tarifes i s’assimilen les taxes de traspàs de parades del Mercat Encants de Sant Antoni a les del Mercat d’Alimentació. El Mercat Encants quedarà integrat en el nou edifici. Això suposaria una reducció de tarifes important, ja que ara es paga entre 3.000 i 9.000 euros i es passaria a pagar 2.300. Pel que fa a la taxa de mudances i filmacions, se simplifica la seva gestió i això permet reduir la tarifa de 38 a 23 euros. Així mateix, es defineixen dos supòsits on s’aplicarà una nova tarifa zero: en el cas de vehicles de menys de 3.500 kilos i que no afectin la circulació i en l’autorització de descàrrega d’una mudança si la càrrega s’ha fet a Barcelona.  A més, es crea el gravamen de mitja jornada (fins ara és tot el dia com a mínim) i es gravaran les diferents modalitats (mudances, grues autopropulsades, bastides, reserves estacionament) a partir d’una formula estàndard d’ocupació de la via pública on tots els coeficients són fixes i coneguts i només varia el de la categoria del carrer. El projecte també preveu ampliar els beneficiaris de l'exempció de la taxa de cementiris i cremació per a persones amb pocs recursos. També s’ofereix la possibilitat de llogar panteons o mausoleus a partir d’ara, i no només nínxols.

Summary: Les ordenances fiscals de Barcelona arribaran al ple amb el rebuig de tots els grups en comissió


El Tribunal Constitucional ha declarat per unanimitat inconstitucional la Llei del Parlament de Catalunya 13/2017 que regula l’existència de les associacions de consumidors de cànnabis i que es va aprovar fruit d’una iniciativa legislativa popular. Els magistrats ja havien suspès cautelarment la norma el desembre del 2017 quan van admetre a tràmit el recurs que havia presentat el govern de Mariano Rajoy, que considerava que la norma excedia l’àmbit competencial català i emparava legalment activitats tipificades al Codi Penal.  Ara sentencien per unanimitat que el contingut de la norma vulnera les competències exclusives de l’Estat a la matèria. Segons la sentència, redactada pel magistrat Ricardo Enríquez, malgrat que el cànnabis conté elements o principis actius per fer aplicacions terapèutiques, “no és, en sentit estricte, un fàrmac o medicament, sinó una substància qualificada com a estupefaent, fet que significa que és una competència en matèria penal reservada a l’Estat segons l’article 149.1.6 fe la Constitució”.

Summary: El TC declara inconstitucional la llei catalana de les associacions de consumidors de cànnabis


Echenique es mostra convençut que els nacionalistes bascos i els independentistes donaran suport als comptes ACN Madrid.-Els coportaveus de Podem Pablo Echenique i Noelia Vera han advertit aquest dilluns al govern espanyol que no pot rebaixar els continguts de l'acord de pressupostos assolit amb la seva formació per tal de tancar el suport del PNB i del PDeCAT als comptes del 2019. En roda de premsa després de l'executiva de la formació, Echenique ha advertit que qualsevol canvi als continguts de l'acord implicaria "treure la signatura" a l'acord signat la setmana passada. Vera s'ha pronunciat en la mateixa direcció. "És un acord tancat, així que el govern haurà de garantir que es compleix".  En tot cas, Echenique ha afirmat que la seva formació "no contempla" un escenari en què no hi hagi pressupostos generals de l'Estat. "Els suports parlamentaris que faltarien del PNB, ERC i PDeCAT entenem que finalment arribaran, perquè sinó aquestes formacions hauran d'explicar als catalans i bascos que no se'ls augmenta el salari mínim, no augmenten les pensions o no es millora la llei de dependència", ha dit.

Summary: Podem adverteix Sánchez que no pot rebaixar l'acord de pressupostos per pactar amb el PNB, ERC o PDeCAT